A delicata situación familiar no impedió que Charles Chaplin fese os suyos primers pasos en o mundo d'o spectaclo con a familia. Asinas, quan nomás teneba que cinco anyadas ya puyaba en os scenarios, alazetando asinas una chicota carrera d'actor y cantaire infantil, que su pai alentaba. Mesmo plegó a lograr que en 1898 l'acullisen en una colla de ninos-prodichio, continando con chicotz papels en o teatro, dica que en 1904, con nomás que 15 anyadas, plegó o suyo primer gran exito con a suya representación de Peter Pan, o presonache d'a obra de James Matthew Barrie, feito que fació que prencipiase a estar conoixito en o mundo d'o teatro britanico.